大筆吟
作者：邵雍
朝代：宋

paragraphs: 有客無知，爲性太質。
不忮不求，無固無必。
足躡天根，手探月窟。
所得之懷，盡賦于筆。
意遠情融，氣和神逸。
酒放微醺，綃鋪半匹。
如風之卒，如雲之勃。
如電之歘，如雨之密。
或往或還，或沒或出。
滌盪氛埃，廓開天日。
鸞鳳翺翔，龍蛇盤屈。
春葩暄妍，秋山崒屼。
三千簪裾，俯循儒術。
百萬貔貅，仰聽軍律。
松桂成林，芝蘭滿室。
蜀錦初番，朝霞乍拂。
白璧一雙，黄金百鎰。
羲之來求，牧之來乞。
物外神交，人間事畢。
觀者析酲，收之愈疾。